ໃນຕອນເຊົ້າວັນທີ 9 ສິງຫາ, ທ່ານປະທານປະເທດ ຫງວຽນຊວນຟຸກ ແລະ ພັນລະຍາ ໄດ້ນຳໜ້າຄະນະຜູ້ແທນຂັ້ນສູງຫວຽດນາມ, ເລີ່ມຕົ້ນການຢ້ຽມຢາມມິດຕະພາບຢູ່ສາທາລະນະລັດປະຊາທິປະໄຕປະຊາຊົນລາວ ຢ່າງເປັນທາງການ ຕາມຄຳເຊີນຂອງທ່ານເລຂາທິການໃຫຍ່ - ປະທານປະເທດລາວ ທອງລຸນ ສີສຸລິດ.
ພາຍຫຼັງພິທີຕ້ອນຮັບຢ່າງເປັນທາງການ, ທ່ານປະທານປະເທດ ຫງວຽນຊວນຟຸກ ແລະ ທ່ານເລຂາທິການໃຫຍ່, ປະທານປະເທດລາວ ທອງລຸນ ສີສຸລິດ ໄດ້ມີການໂອ້ລົມເຈລະຈາ.
ສອງຝ່າຍໄດ້ແຈ້ງໃຫ້ກັນຊາບ ກ່ຽວກັບສະພາບການຂອງແຕ່ລະພັກ, ແຕ່ລະປະເທດ; ແລກປ່ຽນກ່ຽວກັບບັນດາແຜນນະໂຍບາຍ ແລະ ມາດຕະການ ເພື່ອສືບຕໍ່ພັດທະນາສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງຫວຽດນາມ - ລາວໃຫ້ເຂົ້າສູ່ລວງເລິກ, ມີປະສິດທິພາບ ແລະ ແທ້ຈິງ; ພ້ອມກັນນັ້ນ ສອງຝ່າຍກໍ່ໄດ້ແລກປ່ຽນຄວາມຄິດຄວາມເຫັນກ່ຽວກັບບັນຫາພາກພື້ນ ແລະ ສາກົນທີ່ສອງຝ່າຍຕ່າງກໍ່ມີຄວາມສົນໃຈ.
ສອງຝ່າຍຢືນຢັນວ່າ ສອງພັກ, ສອງລັດ ແລະ ປະຊາຊົນສອງປະເທດ ຍາມໃດກໍ່ໃຫ້ການສະໜັບສະໜູນ ແລະ ຊ່ວຍເຫຼືອອັນລ້ຳຄ່າເຊິ່ງກັນ ແລະ ກັນ, ພ້ອມທັງເນັ້ນໜັກວ່າ ຈະສືບຕໍ່ໃຫ້ບຸລິມະສິດສູງສຸດ ເພື່ອສືບຕໍ່ປັບປຸງ ແລະ ເພີ່ມພູນຄູນສ້າງສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງຫວຽດນາມ ແລະ ລາວ ຢ່າງບໍ່ຢຸດຢັ້ງ.
ສອງຝ່າຍໄດ້ສະແດງຄວາມຊົມເຊີຍຕໍ່ການພັດທະນາອັນດີຂອງສາຍພົວພັນຮ່ວມມືລະຫວ່າງສອງປະເທດ ໃນຊຸມປີຜ່ານມາ. ເຖິງວ່າຈະໄດ້ຮັບຜົນກະທົບຈາກການລະບາດຂອງພະຍາດໂຄວິດ -19, ແຕ່ທັງສອງຝ່າຍ ຍັງໄດ້ມານະພະຍາຍາມຮັກສາການແລກປ່ຽນຄະນະຜູ້ແທນ ແລະ ການພົບປະຂັ້ນສູງ; ເສີມຂະຫຍາຍບັນດາກົນໄກຮ່ວມມືສອງຝ່າຍຢ່າງມີປະສິດທິຜົນ.
ສອງຝ່າຍໄດ້ໃຊ້ເວລາສ່ວນຫຼາຍ ເພື່ອປຶກສາຫາລືມາດຕະການໜູນຊ່ວຍເຊິ່ງກັນ ແລະ ກັນ ເພື່ອແກ້ໄຂຄວາມຫຍຸ້ງຍາກທີ່ເກີດຈາກການລະບາດຂອງພະຍາດໂຄວິດ -19 ໃນແຕ່ລະປະເທດ ແລະ ສຳລັບສາຍພົວພັນການຮ່ວມມືຫວຽດນາມ - ລາວ; ພ້ອມກັນນັ້ນ, ສອງຝ່າຍກໍ່ໄດ້ເປັນເອກະພາບຮ່ວມກັນຊຸກຍູ້ການພົວພັນຮ່ວມມືໃນທຸກດ້ານ ຄື: ການເມືອງ, ການທູດ, ການປ້ອງກັນຊາດ, ປ້ອງກັນຄວາມສະຫງົບ, ການສຶກສາ, ເສດຖະກິດ, ການຄ້າ, ການລົງທຶນ, ພະລັງງານ, ວັດທະນະທໍາ, ວິທະຍາສາດ ແລະ ເຕັກນິກ...
ສອງຝ່າຍເຫັນດີເປັນເອກະພາບ ຄວນສືບຕໍ່ປະຕິບັດບັນດາຂໍ້ຕົກລົງຂັ້ນສູງ ແລະ ບັນດາໝາກຜົນທີ່ບັນລຸໄດ້ ໃນກອງປະຊຸມຄັ້ງທີ 43 ຄະນະກຳມະການລະຫວ່າງລັດຖະບານຫວຽດນາມ - ລາວ ໃຫ້ເປັນຢ່າງດີ; ຜັນຂະຫຍາຍສັນຍາການຮ່ວມມືສອງຝ່າຍຫວຽດນາມ-ລາວ ໄລຍະ 2021-2025, ຂໍ້ຕົກລົງຍຸດທະສາດການຮ່ວມມື ຫວຽດນາມ-ລາວ ໄລຍະ 2021-2030, ກໍ່ຄືບັນດາໝາກຜົນທີ່ບັນລຸໄດ້ໃນໄລຍະຜ່ານມາ ຢ່າງມີປະສິດທິຜົນ.
ສອງຝ່າຍເຫັນດີເປັນເອກະພາບກຳນົດເອົາ ປີ 2022 ເປັນ “ປີສາມັກຄີມິດຕະພາບ ແລະ ລະຫວ່າງຫວຽດນາມ - ລາວ, ລາວ - ຫວຽດນາມ 2022” ເພື່ອສະເຫຼີມສະຫຼອງຄົບຮອບ 60 ປີຂອງການສ້າງຕັ້ງສາຍພົວພັນການທູດ ແລະ ຄົບຮອບ 45 ປີຂອງການເຊັນສົນທິສັນຍາມິດຕະພາບ ແລະ ການຮ່ວມມືລະຫວ່າງສອງປະເທດຫວຽດນາມ - ລາວ. ສອງຝ່າຍ ຢືນຢັນຈະສືບຕໍ່ເພີ່ມທະວີການຮ່ວມມືດ້ານປ້ອງກັນຊາດ; ຜັນຂະຫຍາຍແຜນຮ່າງການຮ່ວມມືດ້ານການສຶກສາ ລະຫວ່າງຫວຽດນາມ ແລະ ລາວ ໄລຍະ 2021-2030 ແລະ ແຜນຮ່າງການນຳເອົາເນື້ອໃນຂອງຊຸດປະຫວັດສາດແຫ່ງສາຍພົວພັນພິເສດລະຫວ່າງຫວຽດນາມ-ລາວ ໃຫ້ເປັນຢ່າງດີ.
ຍູ້ແຮງການຮ່ວມມືທາງດ້ານເສດຖະກິດ, ການຄ້າ, ການລົງທຶນ ແລະ ພະລັງງານ; ເອົາໃຈໃສ່ ແລະ ແກ້ໄຂຢ່າງເດັດຂາດບັນດາຄວາມຫຍຸ້ງຍາກ, ບັນຫາຕິດຄັດຂອງວິສາຫະກິດສອງປະເທດຢ່າງເປັນປະຈຳ; ນຳໃຊ້ສັນຍາການຄ້າເສລີທີ່ສອງປະເທດເຂົ້າຮ່ວມໃຫ້ເປັນຢ່າງດີ ເຊັ່ນ: ສັນຍາຄູ່ຮ່ວມເສດຖະກິດຮອບດ້ານພາກພື້ນ (RCEP), ຫຼື ບັນດາສັນຍາສຳຄັນທີ່ຫວຽດນາມໄດ້ເຂົ້າຮ່ວມ ຢ່າງມີປະສິດທິພາບໃນເບື້ອງຕົ້ນ ເຊັ່ນ: ສັນຍາຄູ່ຮ່ວມມືຮອບດ້ານ ແລະ ກ້າວໜ້າ ຂ້າມປາຊີຟິກ, ສັນຍາການຄ້າເສລີ ຫວຽດນາມ-EU ເພື່ອຊ່ວຍທະວີຄູນຕະຫຼາດສົ່ງອອກ ແລະ ດຶງດູດກະແສການລົງທຶນຈາກຕ່າງປະເທດເຂົ້າມາລົງທຶນ.
ສອງຝ່າຍ ໄດ້ເນັ້ນໜັກເຖິງຄວາມສຳຄັນຂອງການຮັກສາສັນຕິພາບ, ສະຖຽນລະພາບ, ຄວາມໝັ້ນຄົງ, ຄວາມປອດໄພ, ຄວາມເສລີໃນການເດີນທະເລ ແລະ ການເດີນອາກາດຢູ່ທະເລຕາເວັນອອກ; ແກ້ໄຂການຂັດແຍ້ງກັນ ດ້ວຍມາດຕະການສັນຕິວິທີ ບົນພື້ນຖານກົດໝາຍສາກົນ, ໃນນັ້ນ ມີສົນທິສັນຍາສະຫະປະຊາຊາດວ່າດ້ວຍກົດໝາຍທະເລປີ 1982 (UNCLOS 1982).
ເນື່ອງໃນໂອກາດນີ້, ພັກ, ລັດ ແລະ ປະຊາຊົນຫວຽດນາມ ໄດ້ມອບ ກິດຈະການໂຮງຮຽນອາຊີວະສຶກສາຢູ່ແຂວງຄຳມ່ວນ ມີີມູນຄ່າ 5 ລ້ານໂດລາສະຫະລັດ ໃຫ້ພັກ, ລັດ ແລະ ປະຊາຊົນລາວ.
ຄຳຮຸ່ງ